## Educació convoca les proves de la Junta Qualificadora de Coneixements de Valencià per a 2025

*** El dissabte 4 d’octubre es faran les proves escrites de l’A2, B1, B2, C1 i C2; i les orals es repartiran entre els dissabtes 18 i 25 d’octubre
* En el cas dels nivells C1 i C2, les persones aspirants han de fer una sol·licitud de torn de matrícula com a requisit previ a la matriculació**

La Conselleria d’Educació, Cultura, Universitats i Ocupació ha publicat la convocatòria de les proves per a l’obtenció dels certificats de coneixements de valencià.

El dissabte 4 d’octubre de 2025 es faran les proves escrites de l’A2, B1, B2, C1 i C2; i les orals es repartiran entre els dissabtes 18 i 25 d’octubre.

Les proves dels llenguatges específics es faran el dissabte 14 de juny i inclouen tres certificats de capacitació tècnica: llenguatge administratiu, correcció de textos i llenguatge als mitjans de comunicació.

La inscripció serà via telemàtica en el web específic de la [JQCV](https://provesjqcv.gva.es/) per a les proves de certificació, que s’activarà de manera progressiva en diferents dates segons els nivells

El primer període de matriculació telemàtica, que s’obrirà entre el 5 i el 9 de maig, serà el dels llenguatges específics. La matriculació telemàtica dels nivells A2, B1 i B2 s’obrirà de les 9:00 hores del 23 de juny a les 23:59 hores del 30 de juny.

Tant en el cas dels llenguatges específics com en els nivells A2, B1 i B2, la matrícula telemàtica es farà sense necessitat de petició prèvia de torn. És a dir, que les persones aspirants s’inscriuran i faran el pagament de les taxes, de manera que quedaran automàticament matriculades. Esta tramitació es podrà fer en la plataforma web de les proves.

Així mateix, pel que respecta als nivells C1 i C2, les persones aspirants hauran de fer una sol·licitud de torn de matrícula com a requisit previ a la matriculació. Els enllaços a les diferents sol·licituds de torn estaran en la plataforma web de les proves.

La sol·licitud de torn de matrícula del C1 estarà disponible des de les 09:00 hores del dia 3 de juliol fins a les 09.00 hores del 8 de juliol, o fins que s’esgoten els torns. En el cas del C2, els torns es podran demanar des de les 10:00 hores del 3 de juliol fins a les 10:00 hores del 8 de juliol, o fins que s’esgoten els torns.

Les persones aspirants amb torn assignat dels nivells C1 i C2 hauran de realitzar la matrícula telemàtica en la data i la franja horària que se’ls haja assignat.

**Horaris de les proves**

Les proves escrites dels cinc nivells es faran el dissabte 4 d’octubre. Concretament, les del B1 i C1 a les 9:00 hores i les dels nivells A2, B2 i C2, a les 16:00 hores.

Els aspirants coneixeran la nota de les àrees de comprensió escrita, comprensió oral i estructures lingüístiques, avaluades en esta primera jornada, abans de la realització de les proves orals.

L’avaluació de l’àrea d’expressió i interacció orals es repartirà al llarg de dos dissabtes: el dia 18 d’octubre del C1; el 25 d’octubre de matí les de l’A2, B1 i B2 i el mateix dia de vesprada les del C2. Cada aspirant coneixerà, a través de la web de la JQCV, el dia i l’hora concreta en què haurà de fer esta prova.

Quant als certificats de capacitació tècnica, les proves tindran lloc el dissabte 14 de juny: a les 9:00 hores, les de llenguatge administratiu i les de correcció de textos; i a les 16:00 hores, les de llenguatge als mitjans de comunicació.

Tots els detalls de la convocatòria es poden consultar en la pàgina [web de la JQCV](https://jqcv.gva.es/es/) i en el [DOGV](https://dogv.gva.es/es/resultat-dogv?signatura=2025/13402).

Fecha: 04/05/2025